**LĒMUMS**

Liepājā

|  |  |
| --- | --- |
| 2023. gada 16. novembrī | Nr.420/12  (prot. Nr.12, 40.§) |

Par apbūves tiesības piešķiršanu zemes

vienības Alsungas ielā 40A daļai

Pamatojoties uz Pašvaldību likuma 73. panta ceturto daļu, Publiskas personas finanšu līdzekļu un mantas izšķērdēšanas novēršanas likuma 6.5 pantu, Civillikuma trešās daļas "Lietu tiesība" trešo A nodaļu Apbūves tiesība, Ministru kabineta 2018. gada 19. jūnija noteikumu Nr.350 "Publiskas personas zemes nomas un apbūves tiesības noteikumi" 78. punktu un 2023. gada 24. aprīļa līgumu "Līgums par sabiedrisko pakalpojumu (siltumapgāde) sniegšanu Nr.153/2.8.11.", ar kuru SIA "LIEPĀJAS ENERĢIJA" ir piešķirtas ekskluzīvas tiesības sniegt sabiedriskos siltumapgādes pakalpojumus Liepājas valstspilsētas administratīvajā teritorijā, izskatot SIA "LIEPĀJAS ENERĢIJA" 2023. gada 10. oktobra vēstuli Nr.01.12/260 "Par zemes nomu", Liepājas valstspilsētas pašvaldības Nekustamo īpašumu jautājumu konsultatīvās komisijas 2023. gada 30. oktobra priekšlikumu (sēdes protokols Nr.19) un Liepājas valstspilsētas pašvaldības domes pastāvīgās Attīstības komitejas 2023. gada 9. novembra lēmumu (sēdes protokols Nr.11), Liepājas valstspilsētas pašvaldības dome **nolemj:**

1. Piešķirt SIA "LIEPĀJAS ENERĢIJA" (reģistrācijas Nr.42103035386; juridiskā adrese: Ludviķa iela 15, Liepāja) apbūves tiesību uz 30 (trīsdesmit) gadiem zemes vienības Alsungas ielā 40A, Liepājā (kadastra apzīmējums 1700 002 0488 8001) daļai 5967 kv.m platībā (pielikumā) katlu mājas un šķeldas noliktavas izbūvei.

2. Liepājas valstspilsētas pašvaldības iestādei "Liepājas Nekustamā īpašuma pārvalde" sagatavot līguma projektu par apbūves tiesības piešķiršanu lēmuma 1. punktā minētajai zemes vienības Alsungas ielā 40A (kadastra apzīmējums 1700 002 0488 8001) daļai, iekļaujot tajā šādus nosacījumus:

2.1. Liepājas valstspilsētas pašvaldība neatbild par apbūves tiesīgā ieguldījumiem un izdevumiem, apsaimniekojot zemes vienības daļu;

2.2. apbūves tiesīgais maksā apbūves tiesības maksu saskaņā ar neatkarīga sertificēta vērtētāja novērtējumu;

2.3. apbūves tiesīgais papildus apbūves tiesības maksai maksā valstī noteikto pievienotās vērtības nodokli;

2.4. apbūves tiesīgais apbūves tiesības piešķīrējam kompensē neatkarīga vērtētāja atlīdzības summu par apbūves tiesības maksas noteikšanu;

2.5. apbūves tiesīgais šā līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas normatīvajos aktos un kas attiecas uz zemes vienības daļu;

2.6. apbūves tiesīgais atbild par visu zemes vienības daļā esošo pazemes un virszemes inženiertehnisko apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem;

2.7. apbūves tiesīgais apņemas 1 (viena) gada laikā no līguma noslēgšanas brīža izstrādāt un iesniegt Liepājas valstspilsētas pašvaldības iestādē "Liepājas būvvalde" būvprojektu un saņemt būvatļauju;

2.8. apbūves tiesīgais saskaņā ar Liepājas pilsētas domes 2020. gada 17. decembra saistošajiem noteikumiem Nr.47 "Liepājas pilsētas pašvaldības teritorijas kopšanas un būvju uzturēšanas saistošie noteikumi" un citiem kārtību regulējošiem noteikumiem nodrošina zemes vienības daļas un tai piegulošo teritoriju kopšanu.

3. Lēmuma 1. punktā minētajai zemes vienības daļai kadastra vērtēšanas vajadzībām noteikt lietošanas mērķi – ar maģistrālajām elektropārvades un sakaru līnijām un maģistrālajiem naftas, naftas produktu, ķīmisko produktu, gāzes un ūdens cauruļvadiem saistīto būvju, ūdens ņemšanas un notekūdeņu attīrīšanas būvju apbūve (kods 12 01).

4. Pilnvarot Liepājas valstspilsētas pašvaldības iestādes "Liepājas Nekustamā īpašuma pārvalde" vadītāju parakstīt līgumu par apbūves tiesības piešķiršanu.

5. Gadījumā, ja SIA "LIEPĀJAS ENERĢIJA" vainas dēļ līgums par apbūves tiesības piešķiršanu lēmuma 1. punktā minētajai zemes vienības Alsungas ielā 40A daļai netiek noslēgts viena mēneša laikā no lēmuma pieņemšanas dienas, lēmums zaudē spēku.

6. Liepājas valstspilsētas pašvaldības izpilddirektora vietniekam būvniecības jautājumos kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Liepājas Nekustamā īpašuma pārvaldei, apbūves tiesīgam | |